Anni Matthiesen (V), 2024-05-15:
Tak for det, og tak til Danmarksdemokraterne for at stille et beslutningsforslag, der jo i den grad sætter fokus på forældrenes frie valg, også når det kommer til pasningstilbud til deres børn.
I Venstre er vi jo et parti, der altid forsøger at værne om de private tilbud og det frie valg
, så ligesom vi i regeringen har igangsat en stor frisættelse på ældreområdet og på skoleområdet, mener vi også i Venstre, at det næste skridt bør være en frisættelse af daginstitutionsområdet.
Det har Venstres formand, hr. Troels Lund Poulsen, varslet for ikke så længe siden, og vi er også i gang i venstre med at kigge på det arbejde for ligesom at stille skarpt på, hvordan vi ønsker os at denne frisættelse skal udformes.
Et spor i det arbejde, kan jeg også godt afsløre, går i retning af at få skabt større frihed og også mere fleksibilitet til forældrene.
Derfor er jeg også rigtig positivt indstillet over for det her forslag, som vi behandler i salen i dag, for i Venstre ønsker vi jo netop at styrke det frie valg for forældrene, så man som familie kan indrette sig på en måde, der giver mening i hverdagen for netop ens egen familie.
Og så er det jo ingen hemmelighed, kan jeg godt afsløre her i salen, at Venstre fremsatte et lignende beslutningsforslag tilbage i 2021, og det kan være, at det er derfra, Danmarksdemokraterne har søgt noget inspiration.
Derfor er jeg selvfølgelig også positiv over for mange af de ting, man har fokus på i det beslutningsforslag, som er fremsat i dag.
Der er dog en forskel på det forslag, som Venstre forsvar dengang, og det er, at Venstre havde et konkret bud på finansieringen af selve forslaget.
Jeg ved godt, at ordføreren for Danmarksdemokraterne nu vil sige et eller andet om, at det er en tynd kop te, hvis jeg hælder det ned ad brættet på grund af økonomien.
Men der er jeg nødt til at sige: Nej, for Venstre er faktisk et økonomisk ansvarligt parti, og jeg mener, at man sagtens kan skrive i et beslutningsforslag, at man forventer, at det her vil komme til at koste nogle penge, og det har man ikke valgt at gøre fra Danmarksdemokraternes side.
Forslagsstillerne har peget på, at det her forslag faktisk ikke vil medføre merudgifter, hvilket jo reelt set er noget, man ikke kan vide noget om.
For selv om vi forestiller os, at forældrene maksimalt ville få det samme tilskud som et offentligt tilbud, som Danmarksdemokraterne foreslår, så vil den udvidede mulighed formentlig og højst sandsynligt få familien til at indrette sig anderledes eller prioritere anderledes end i dag.
For når der er flere muligheder, er der jo forhåbentlig også en mulighed for, at forældrene kan gøre brug af dem.
I forlængelser heraf vil det også være på den måde, at der med forslaget her vil være brug for en ny tilskudsmodel.
For mig at se har Danmarksdemokraterne kort og godt glemt de økonomiske konsekvenser ved beslutningsforslaget, og det er også årsagen til, at Venstre kommer til at stemme nej.
Men igen vil jeg gerne understrege, at vi er meget positivt indstillet over for at få sat øget fokus på det frie valg og være med til at forme og bakke op om, at forældrene har valgmuligheder, og værne om de private pasningsordninger.
Med det vil jeg sige, at Venstre ikke støtter beslutningsforslaget.
Tak for ordet.